PATIKINIMO PAREIŠKIMAS 6. Pagal Sutarties dėl Europos Sąjungos veikimo (SESV) 287 straipsnį Audito Rūmai auditavo: a) Bendrosios įmonės ECSEL metines finansines ataskaitas, kurias sudaro 2014 m. birželio 27 d.– 2014 m. gruodžio 31 d. laikotarpio finansinės būklės (4) ir biudžeto vykdymo ataskaitos (5); ir b) šiose finansinėse ataskaitose atspindimų operacijų teisėtumą ir tvarkingumą. Vadovybės atsakomybė 7. Pagal Komisijos deleguotojo reglamento (ES, Euratomas) Nr. 110/2014 (6) 16 ir 22 straipsnius vadovybė yra atsakinga už Bendrosios įmonės metinių finansinių ataskaitų rengimą ir sąžiningą jų pateikimą bei atspindimų operacijų teisėtumą ir tvarkingumą. a) Su Bendrosios įmonės metinėmis finansinėmis ataskaitomis susijusi vadovybės atsakomybė apima vidaus kontrolės sistemos, – susijusios su finansinės atskaitomybės, kurioje nėra reikšmingų dėl sukčiavimo ar klaidų atsiradusių iškraipymų, parengimu ir sąžiningu pateikimu, – nustatymą, taikymą ir priežiūrą; tinkamų apskaitos metodų, remiantis Komisijos apskaitos pareigūno patvirtintomis apskaitos taisyklėmis (7), pasirinkimą ir taikymą bei esamomis aplinkybėmis pagrįstų apskaitinių įvertinimų atlikimą. Direktorius Bendrosios įmonės metines finansines ataskaitas patvirtina po to, kai jos apskaitos pareigūnas jas parengė remdamasis visa turima informacija ir pateikė su finansinėmis ataskaitomis susijusį raštą, kuriame, be kita ko nurodo, kad jis turi pakankamą patikinimą, kad jos visais reikšmingais aspektais tikrai ir teisingai atspindi Bendrosios įmonės finansinę būklę. b) Su atspindimų operacijų teisėtumu ir tvarkingumu bei patikimo finansų valdymo atitiktimi susijusi vadovybės atsakomybė apima veiksmingos ir efektyvios vidaus kontrolės sistemos, – apimančios pakankamą priežiūrą ir tinkamas priemones, siekiant išvengti pažeidimų ir sukčiavimo bei, prireikus, teismines procedūras, susigrąžinant neteisingai išmokėtas ar panaudotas lėšas, – nustatymą, taikymą ir priežiūrą. Auditoriaus atsakomybė 8. Audito Rūmai, remdamiesi savo audito rezultatais, privalo pateikti Europos Parlamentui ir Tarybai (8) metinių finansinių ataskaitų patikimumo bei jose atspindimų operacijų teisėtumo ir tvarkingumo patikinimo pareiškimą. Audito Rūmai savo auditą atlieka vadovaudamiesi IFAC tarptautiniais audito standartais ir etikos kodeksais bei INTOSAI tarptautiniais aukščiausiųjų audito institucijų standartais. Pagal šiuos standartus reikalaujama, kad Audito Rūmai planuotų ir atliktų auditą tokiu būdu, kad būtų gautas pakankamas patikinimas dėl to, ar Bendrosios įmonės metinėse finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos. 9. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisės aktų reikalavimams rizikos vertinimu. Atlikdamas šiuos rizikos vertinimus, auditorius atsižvelgia į visas vidaus kontrolės priemones, susijusias su finansinių ataskaitų rengimu ir sąžiningu jų pateikimu, taip pat į operacijų teisėtumui ir tvarkingumui užtikrinti įdiegtas priežiūros ir kontrolės sistemas, ir nustato esamomis aplinkybėmis tinkamas audito procedūras. Atliekant auditą taip pat įvertintas apskaitos metodų tinkamumas, apskaitinių įverčių pagrįstumas ir bendras finansinių ataskaitų pateikimas. 10. Audito Rūmų manymu, jų patikinimo pareiškimui pagrįsti yra gauta pakankamai tinkamų audito įrodymų. Nuomonė dėl finansinių ataskaitų patikimumo 11. Audito Rūmų nuomone, Bendrosios įmonės finansinėse ataskaitose už 2014 m. birželio 27 d.–2014 m. gruodžio 31 d. laikotarpį jos finansinė būklė 2014 m. gruodžio 31 d. ir su tą dieną pasibaigusiu laikotarpiu susijusių operacijų ir pinigų srautų rezultatai, vadovaujantis jos finansinių taisyklių nuostatomis ir Komisijos apskaitos pareigūno patvirtintomis apskaitos taisyklėmis, yra pateikti teisingai visais reikšmingais aspektais. Sąlyginės nuomonės dėl atspindimų operacijų teisėtumo ir tvarkingumo pagrindas 12. Bendroji įmonė ECSEL perėmė bendrųjų įmonių ARTEMIS ir ENIAC projektus. 2014 m. birželio 27 d.–2014 m. gruodžio 31 d. Bendrosios įmonės ECSEL pagal šiuos projektus atlikti mokėjimai, susiję su išlaidų patvirtinimo sertifikatais, kuriuos išdavė valstybių narių nacionalinės finansavimo institucijos (NFI), siekė 12,6 milijono eurų, o tai sudaro 48 % visų Bendrosios įmonės atliktų mokėjimų. 13. Bendrosios įmonės ARTEMIS ir ENIAC su valstybių narių nacionalinėmis finansavimo institucijomis (NFI) sudarė administracinius susitarimus, kurie ir toliau taikomi bendrąsias įmones ARTEMIS ir ENIAC sujungus į Bendrąją įmonę ECSEL. Šiuose susitarimuose numatyta, kad šių mokėjimų ex post auditai yra pavedami nacionalinėms finansavimo institucijoms, kurios auditus atliks Bendrosios įmonės vardu. Bendrųjų įmonių ARTEMIS ir ENIAC ex post audito strategija labai priklausė nuo NFI, atliekančių projekto išlaidų deklaracijų auditą (9). 14. Nors projektų išlaidų deklaracijų auditas buvo perduotas NFI, su NFI pasirašytuose administraciniuose susitarimuose nėra nustatytos praktinės ex post auditų nuostatos. 15. Iš NFI gautos audito ataskaitos apėmė apie 61 % su užbaigtais projektais susijusių išlaidų (2015 m. balandžio mėn.). Tačiau Bendroji įmonė ECSEL neįvertino šių auditų kokybės. Audito Rūmai atliko trijų NFI audito strategijų, įskaitant audito ataskaitas, vertinimą, kuris parodė, kad NFI taikomos metodikos neleido Bendrajai įmonei apskaičiuoti patikimo bendrųjų įmonių ARTEMIS ir ENIAC pradėtų projektų svertinio klaidų lygio arba likutinio klaidų lygio vidurkio. Todėl nėra įmanoma padaryti išvados, ar ARTEMIS ir ENIAC projektų ex post auditai yra veiksmingi ir ar ši pagrindinė kontrolės priemonė suteikia pakankamą patikinimą dėl atspindimų operacijų teisėtumo ir tvarkingumo. Sąlyginė nuomonė dėl finansinėse ataskaitose atspindimų operacijų teisėtumo ir tvarkingumo 16. Audito Rūmų nuomone, išskyrus sąlyginę nuomonę pagrindžiančiose 12–15 dalyse nurodytų klausimų galimą poveikį, 2014 m. gruodžio 31 d. pasibaigusių finansinių metų Bendrosios įmonės metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos.